# 卷第三十

## 针 灸 下

### 孔穴主对法

 论曰：凡云孔穴主对者，穴名在上，病状在下，或一病有数十穴，或数病共一穴，皆临时斟酌作法用之。其有须针者，即针刺以补泻之，不宜针者，直尔灸之。然灸之大法，但其孔穴与针无忌，即下白针若温针讫，乃灸之，此为良医。其脚气一病，最宜针之，若针而不灸，灸而不针，皆非良医也。针灸而药，药不针灸，尤非良医也，但恨下里间知针者鲜耳。所以学者深须解用针，燔针、白针皆须妙解，知针知药，固是良医。

### 头面第一(项、目、鼻、耳、口、舌、齿、咽喉附)，

 **头病：**

 神庭、水沟，主寒热头痛，喘渴，目不可视。

 头维、大陵，主头痛如破，目痛如脱。(《甲乙》云：喘逆烦满，呕吐流汗难言)

 昆仑、曲泉、飞扬、前谷、少泽、通里，主头眩痛。

 窍阴、强间，主头痛如锥刺，不可以动。

 脑户、通天、脑空，主头重痛。

 消泺，主寒热痹，头痛。

 攒竹、承光、肾输、丝竹空、和窌，主风头痛。

 神庭，主风头眩，善呕烦满。

 上星，主风头眩颜清。

 囟会，主风头眩，头痛颜清。

 天牖、风门、昆仑、关元、关冲，主风眩头痛。

 天柱、陶道、大杼(一作本神)、孔最、后溪，主头痛。